"Akkor a tanultak ragyogni fognak, mint az égboltozat fénye,

s akik igazságra oktattak sokakat, tündökölnek örökkön örökké…"
(Dániel 12, 3)

(
Mihályi Gilbert Imre O.Praem.
2011. december 12-én, életének 91. évében elhunyt az Úrban.
Rendtársunk 1920. január 26-án született Szombathelyen. Középiskolai tanulmányait a szombathelyi Premontrei Rendi Szent Norbert Gimnáziumban végezte. A Csornai Premontrei Prépostságban 1938. augusztus 14-én öltötte magára a premontreiek fehér ruháját. Teológiai tanulmányokat Csornán a rendi Hittudományi Főiskolán, Rómában a Gregoriána Egyetemen és Szegeden a Jezsuita Főiskolán folytatott. Rómában tett örökfogadalmat 1943. április 8-án a generális apát kezébe. Ugyancsak Rómában szentelte pappá 1943. július 11-én Traglia érsek. 1945-ben Csornán teológiai licenciátusra, majd 1947-48-ban a Központi Szemináriumban teológiai doktorátusára készült. – Csornai évei alatt 1945-től teológiát tanított, 1947 és 1949 között helyettes segédlelkész volt Türjén és polgári iskolai hittanár Szombathelyen. A rendek feloszlatásakor (1949) elöljárói engedéllyel külföldre távozott.  Először a hollandiai Berne-i Premontrei Apátságban volt, és a hollandiai magyarok lelkipásztori gondozását látta el. Az ötvenes évek közepén követte csornai rendtársait az Egyesült Államokba. 1956-tól a De Pere-i (WI) Szt. Norbert Apátság Főiskoláján és közép-iskoláiban tanított, és az apátság több plébániáján lelkipásztori munkát végzett.
1958-tól a Madison Egyetemen majd a Georgtown Egyetemen (Washington D.C.) tanult, és a Nemzetközi Politikai Tudományokban mester-fokozatot szerzett. – 1966-tól 1971-ig a Daylesford-i Perjelséghez tartozott. 1973-ban hivatalosan átlépett a Csornai Prépostságból a De Pere-i Szt. Norbert Apátságba. – 1974-től St. Louis-ban plébános volt, és mesterfokozatot szerzett a St. Louis Egyetemen Latin Amerika Történelméből. 1974 és 1986 között Chicagoban a Szt. István király Plébánia magyar híveinek lelkipásztora volt. – Mint kutató tudós és termékeny író lelkipásztori munkája mellett könyveket írt, és sokat publikált az amerikai és ausztráliai magyar folyóiratokban. 1991-ben hazatért Magyarországra. Szombathelyen és a Kalocsai Egyházmegyében végzett lelkipásztori kisegítést. Egészsége, látása lassan megromlott.  A Gödöllői Premontrei Perjelségben töltött éve után a Székesfehérvárra, az Országos Papi otthonba kérte felvételét. Még az itt töltött évek alatt is, vakon is írt cikkeket a hazai katolikus sajtó számára. Elesettségét, testi gyengeségét erős lélekkel, kemény akarattal vállalta, és felkészülten állt az Örök Főpap elé. Amerikai és magyar rendtársai hálát adnak az Úrnak értékes papi életéért!
2011. december  19-én (hétfőn) 1 órakor
Spányi Antal székesfehérvári megyéspüspök atyával mutatjuk be érte az engesztelő szentmiseáldozatot a Szemináriumi templomban (Székesfehérvár, Petőfi út 2.), majd végakarata szerint a székesfehérvári Szentháromság temető papi sírkertjébe temetjük földi maradványait a boldog feltámadás reményében.
Requiem aeternam dona ei Domine!
